ΓΡΑΠΤΗ ΕΡΩΤΗΣΗ E-2435/00

υποβολή: Giorgio Celli (Verts/ALE) προς την Επιτροπή

(19 Ιουλίου 2000)

Θέμα: Θάνατος δελφινιών στο Gardaland

Στο δελφινάριο που βρίσκεται στο πάρκο ψυχαγωγίας Gardaland (VR), στην Ιταλία, καταγγέλθηκαν ορισμένοι θάνατοι ζώων του είδους Tursiops truncata.

Φαίνεται ότι τα δελφίνια αυτά συμμετέχουν σε παραστάσεις για την ψυχαγωγία του κοινού, οι οποίες επαναλαμβάνονται έως και 5 φορές την ημέρα και ενδέχεται να θέτουν σε κίνδυνο την ύπαρξή τους.

Υπενθυμίζοντας ότι τα ζώα αυτά προστατεύονται από τη Σύμβαση της Ουάσινγκτον της 3ης Μαρτίου 1973 (CITES), η οποία έχει μετατραπεί σε δίκαιο της Ευρωπαϊκής Ένωσης (κανονισμός ΕΚ αριθ. 3626/82(1) του Συμβουλίου και κανονισμός ΕΚ αριθ.3418/83(2) της Επιτροπής). Επίσης η ΕΕ έχει εγκρίνει τον κανονισμό ΕΚ αριθ. 338/97(3) της 9ης Δεκεμβρίου 1996 του Συμβουλίου, σχετικά με την προστασία των ειδών άγριας πανίδας και χλωρίδας μέσω ελέγχου του εμπορίου τους. Εν συνεχεία, στις 26 Μαΐου 1997, η ΕΕ ενέκρινε τον κανονισμό ΕΚ αριθ. 939/97(4) της Επιτροπής σχετικά με τους όρους εφαρμογής του κανονισμού ΕΚ αριθ. 338/97,

Είναι ενήμερη η Επιτροπή για τα συμβάντα αυτά;

Μπορεί να εξακριβώσει εάν τηρήθηκαν όλες οι προδιαγραφές ασφαλείας;

(1) ΕΕ L 384 της 31.12.1982, σελ. 1.

(2) ΕΕ L 344 της 7.12.1983, σελ. 1.

(3) ΕΕ L 61 της 3.3.1997, σελ. 1.

(4) ΕΕ L 140 της 30.5.1997, σελ. 9.

Απάντηση της κας Wallstrm εξ ονόματος της Επιτροπής

(19 Σεπτεμβρίου 2000)

Η Επιτροπή δεν γνωρίζει τα περιστατικά στα οποία αναφέρεται το Αξιότιμο Μέλος του Κοινοβουλίου.

Ο κανονισμός (ΕΚ) αριθ. 338/97 του Συμβουλίου της 9ης Δεκεμβρίου 1996 για την προστασία των ειδών άγριας πανίδας και χλωρίδας με τον έλεγχο του εμπορίου τους και ο κανονισμός της Επιτροπής (ΕΚ) αριθ. 939/97, της 26ης Μαΐου 1997, περί των λεπτομερειών εφαρμογής του προαναφερθέντος κανονισμού, αντικατέστησαν, αντιστοίχως, τον κανονισμό (ΕΟΚ) αριθ. 3626/82 του Συμβουλίου της 3ης Δεκεμβρίου 1982 για την εφαρμογή, στην Κοινότητα, της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση και του κανονισμού (ΕΟΚ) αριθ. 3418/83 της Επιτροπής, της 28ης Νοεμβρίου 1983, για την θέσπιση των διατάξεων σχετικά με την ομοιόμορφη έκδοση και χρήση των εγγράφων που απαιτούνται για την εφαρμογή, στην Κοινότητα, της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση.

Το δελφίνι (Tursiops truncatus) αποτελεί είδος εγγεγραμμένο στο παράρτημα Α του κανονισμού (ΕΚ) αριθ. 338/97 του Συμβουλίου. Αυτό σημαίνει ότι δεν δύναται να εισαχθεί για εμπορικούς σκοπούς, πλην όμως στην περίπτωση δελφιναρίων ή ζωολογικών κήπων, είναι δυνατή η παρέκκλιση βάσει του άρθρου 8 παράγραφος 3 σημείο ζ, δηλαδή η εισαγωγή δύναται να πραγματοποιηθεί εφόσον προορίζεται για ερευνητικές ή εκπαιδευτικές δραστηριότητες που αποσκοπούν στη διαφύλαξη ή την διατήρηση του είδους. Επιπλεον, ο κανονισμός ορίζει ότι η εισαγωγή είναι δυνατή μόνο εφόσον η επιστημονική αρχή του ενδιαφερόμενου κράτους μέλους έχει βεβαιωθεί ότι οι προβλεπόμενες εγκαταστάσεις για την στέγαση ζώντος δείγματος στον τόπο προορισμού, φέρουν τον κατάλληλο εξοπλισμό για την διατήρηση και φροντίδα του.

Ωστόσο, η κράτηση και μεταχείριση ζώντων ζώων εν προκειμένω δελφινιών σε δελφινάρια εμπίπτει στις αρμοδιότητες των κρατών μελών. Κατά συνέπεια, η Επιτροπή δεν είναι σε θέση να ελέγξει την τήρηση των προτύπων ασφαλείας.